## La Mostra d’Artesania de Tardor 2025 convertix el Centre d’Artesania de la Comunitat Valenciana en un gran taller obert al públic

*** Més de 200 persones descobrixen els secrets dels oficis artesans valencians en 20 tallers
* La directora general destaca que “la trobada entre la joventut i els nostres artesans és molt enriquidor i permet despertar vocacions”**

**València.**

El Centre d’Artesania de la Comunitat Valenciana, dependent de la Conselleria d’Innovació, Indústria, Comerç i Turisme que dirigix Marián Cano, conclou la Mostra d’Artesania de Tardor 2025 en la qual s’han celebrat més d’una vintena de tallers participatius en viu, en els quals el públic ha pogut descobrir de primera mà l’essència dels oficis artesans valencians.

El Centre ha organitzat durant tres jornades, del 29 al 31 d’octubre, una programació de tallers en els quals els mateixos artesans han compartit les seues tècniques i processos de treball, des de l’elaboració de ceràmica o peces de marroquineria fins al trenat d’espart, la pintura en seda o la confecció tèxtil.

Més de 200 persones, en la seua majoria estudiants, han participat activament en estes activitats, la qual cosa permet despertar noves vocacions i acostar el món de l’artesania a les generacions més jóvens.

**Tradició i desenrotllament professional**

La directora general de Comerç, Artesania i Consum, Maribel Sáez, ha destacat que “l’artesania valenciana és una expressió de creativitat, tradició i futur; un sector que manté vives les nostres arrels i al mateix temps oferix oportunitats d’innovació i desenrotllament professional”.

Sáez ha subratllat també la importància d’este tipus d’iniciatives participatives. “Volem que la ciutadania entenga que darrere de cada peça hi ha un ofici, una història i una forma sostenible de produir. Els tallers en viu són una manera meravellosa de transmetre eixe coneixement i de realçar el treball manual, que forma part de la nostra identitat com a poble”.

A més, la directora general ha ressaltat el valor de rebre grups d’alumnes en el Centre d’Artesania. “Esta trobada entre la joventut i els nostres artesans és molt enriquidora per als dos. Els jóvens descobrixen un món ple de possibilitats creatives, sostenibles i humanes, i els artesans, al seu torn, s’omplin d’energia i il·lusió en vore l’interés de les noves generacions per aprendre i mantindre vius els oficis tradicionals”.

En este sentit, Sáez ha volgut realçar el paper de la Comunitat Valenciana com a referent nacional en creació artesanal. “Som una terra artesana, amb una història que ha sabut unir cultura, talent i treball. La nostra comunitat és una comunitat artesana, a on cada taller, cada ofici i cada persona que treballa amb les mans forma part d’un patrimoni que hem de cuidar i projectar cap al futur”.

**Programació anual**

Finalment, ha destacat la necessitat de continuar fomentant entre els més jóvens l’estima per l’artesania valenciana. “Volem que les noves generacions coneguen, valoren i se senten orgulloses de la nostra artesania. Perquè protegir-la no és només conservar el passat, sinó també construir un futur més creatiu, sostenible i arrelat al que som com a valencians”.

Estos tallers, oberts i gratuïts, s’emmarquen dins de la programació anual del Centre d’Artesania de la Comunitat Valenciana, que té com a objectiu difondre la cultura artesana, fomentar l’aprenentatge dels oficis tradicionals i acostar la creativitat valenciana a tots els públics.

Fecha: 01/11/2025